Diari Oficial de la Generalitat Valenciana


Sumari del DOGV 8336, del 11-07-2018 (2018/6474)

RESOLUCIÓ de 29 de juny de 2018, del director general d'Administració Local, per la qual es publiquen els Estatuts de la Mancomunitat de Municipis de Penyagolosa - Pobles del Nord.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   8336

Data del DOGV
:   11-07-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/6474


Data del document
:   29-06-2018

Organisme emissor
:   Presidència de la Generalitat

Tipus de document
:   Resolució

Descriptors 

:   * associació de municipis

RESOLUCIÓ de 29 de juny de 2018, del director general d'Administració Local, per la qual es publiquen els Estatuts de la Mancomunitat de Municipis de Penyagolosa - Pobles del Nord. [2018/6474]  
L'article 93 de la Llei 8/2010, de 23 de juny, de la Generalitat, de règim local de la Comunitat Valenciana, regula el procediment de constitució de les mancomunitats. La indicada constitució, per a adquirir eficàcia requereix la publicació dels seus estatuts en el Diari Oficial de la Generalitat Valenciana, d'acord amb el que disposa l'article 93.4 de la Llei 8/2010.  
La Mancomunitat de Municipis de Penyagolosa - Pobles del Nord ha procedit, d'acord amb el que disposa l'esmentada norma, a la seua creació i elaboració dels seus estatuts.  
Remesos l'expedient tramitat i els estatuts aprovats, no s'adverteix en aquests infracció de l'ordenament jurídic.  
Per tot això, d'acord amb la legislació citada i, concretament, amb l'article 93 de la Llei 8/2010, de 23 de juny, de la Generalitat, de règim local de la Comunitat valenciana i amb l'article 17 del Decret 151/2015, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Generalitat Valenciana el text dels Estatuts de la Mancomunitat de Municipis de Penyagolosa - Pobles del Nord, que es transcriuen a continuació com a annex, en haver-se acreditat en l'expedient la legalitat de les actuacions, i inscriure a l'esmentada mancomunitat i els seus estatuts al Registre d'Entitats Locals de la Comunitat Valenciana.  
Contra aquesta resolució podrà interposar-se un recurs d'alçada davant la Secretaria Autonòmica de Presidència, en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat cap recurs, la resolució serà ferma amb caràcter general.  
Tot això, sense perjudici que les persones interessades puguen exercir qualsevol altre recurs que per al seu dret estimen oportú.  
  
València, 29 de juny de 2018.- El director general d'Administració Local: Antoni Such Botella.  
  
  
  
ANNEX  
Estatuts de la Mancomunitat de Municipis  
  
Preàmbul  
  
Amb la finalitat de dotar els nostres pobles d'un organisme supramunicipal que gestione, rendibilitze i ordene tots aquells serveis i recursos que necessiten els pobles que la integren, i en tant que no ens dotem d'una llei de comarcalització, es crea la Mancomunitat de Penyagolosa - Pobles del Nord. És i ha de ser missió de la Mancomunitat vetllar per l'àmbit comarcal, tot entenent i vertebrant la comarca com a comunitat natural i històrica, integrant i integradora del nostre país, comunitat que necessàriament ha de potenciar-se com a àrea adequada per a la prestació de serveis d'àmbit supramunicipal.  
  
  
TÍTOL I  
Disposicions generals  
  
Capítol I  
Constitució de la Mancomunitat  
  
Article 1  
Els municipis d'Atzeneta del Maestrat, Benafigos, Vistabella del Maestrat i Xodos, que així ho han decidit, acorden constituir-se en mancomunitat voluntàriament d'ens locals per a l'organització i la prestació en forma mancomunada de les obres, serveis o activitats de la seua competència que es recullen en aquests estatuts.  
  
Article 2  
La Mancomunitat tindrà personalitat jurídica i plena capacitat per a l'acompliment dels seus fins específics.  
  
  
Capítol II  
Denominació i seu  
  
Article 3  
La mancomunitat que es constitueix es denominarà Mancomunitat de Penyagolosa - Pobles del Nord i tindrà la seu al municipi d'Atzeneta del Maestrat, plaça Major, núm. 2, on estaran ubicats els òrgans de govern i administració.  
  
  
Capítol III  
Objectius i fins  
  
Article 4  
La Mancomunitat tindrà com a objectiu promoure les activitats i prestar els serveis públics que contribuïsquen a satisfer les necessitats i aspiracions dels municipis integrants.  
  
Article 5. Fins de la Mancomunitat  
1. Són fins de la Mancomunitat:  
- La reactivació econòmica i demogràfica dels municipis que la integren.  
- Presentar de forma conjunta davant de l'Administració els problemes que afecten els pobles integrants de la Mancomunitat, per a aconseguir-hi les millors solucions.  
- Fomentar les iniciatives que ajuden als interessos generals del territori integrat en la Mancomunitat, i fer possible el desenvolupament i la realització de les obres, serveis o activitats acordades tendents a l'exercici i desenvolupament de forma coordinada de les competències següents:  
- Recollida, transport i gestió de residus sòlids urbans.  
- Avaluació i informació de situacions de necessitat social i l'atenció immediata a persones en situació o risc d'exclusió social. (Serveis socials)  
- Informació i promoció de l'activitat turística d'interés i àmbit local.  
- Fires comercials.  
- Promoció de l'esport i instal·lacions esportives i d'ocupació del temps lliure.  
- Promoció de la cultura i els equipaments culturals.  
2. La Mancomunitat podrà anar fent-se càrrec gradualment de cadascun dels serveis, d'acord amb les seues necessitats i possibilitats, segons acorde l'òrgan plenari.  
3. La Mancomunitat podrà realitzar la prestació i explotació dels serveis, d'acord amb qualssevol de les formes previstes en l'ordenament jurídic.  
4. La realització dels fins enumerats en el primer paràgraf d'aquest article, suposa subrogació per part de la Mancomunitat en la titularitat del servei.  
5. Els municipis associats podran adherir-se a la totalitat dels fins previstos o sols a una part, sempre que siguen independents. No obstant això, els costos generals de funcionament i manteniment de la Mancomunitat s'abonaran igualment.  
  
Article 6. Potestats de la Mancomunitat  
1. La Mancomunitat, com a entitat reconeguda per la llei, exercirà totes les potestats conferides per la legislació vigent que afecten les entitats d'aquestes característiques per a l'acompliment dels seus fins.  
2. La Mancomunitat, sense perjudici de la normativa que aprove en el seu cas la Comunitat Autònoma Valenciana, regularà mitjançant les ordenances corresponents les modalitats de prestació de serveis.  
  
TÍTOL II  
Òrgans de govern i atribucions  
  
Capítol I  
Òrgans de govern  
  
Article 7 Òrgans de govern  
1. Els òrgans de govern de la Mancomunitat seran representatius dels ajuntaments mancomunats d'acord amb el que disposen els articles següents:  
2. Els òrgans de govern de la Mancomunitat són:  
a) el Ple.  
b) el president.  
c) el vicepresident o vicepresidents, si és el cas.  
d) les comissions informatives.  
  
  
Capítol II  
El Ple  
  
Article 8  
El Ple és l'òrgan suprem de govern i administració de la Mancomunitat, a la qual representa i personifica amb el caràcter de corporació de dret públic.  
  
Article 9  
El Ple de la Mancomunitat estarà integrat pels vocals representants de les entitats mancomunades elegits pels seus plenaris respectius.  
  
  
Article 10  
Els vocals del ple seran els següents:  
1. A l'efecte de la representativitat prevista en l'article 101 de la Llei 8/2010, de 23 de juny, de la Generalitat, de règim local de la Comunitat Valenciana, cada municipi estarà representat en el Ple de la Mancomunitat pel seu alcalde o alcaldessa i un altre regidor o regidora, elegit pel ple corresponent per majoria absoluta i que es mantindrà fins que no siga revocat pel ple que el va elegir o perda la condició de regidor.  
  
Cada ajuntament podrà designar un altre representant dins del Ple de la Mancomunitat entre els regidors del seu ajuntament, però sense dret a vot.  
2. A l'efecte de votacions, en el Ple de la Mancomunitat s'utilitzarà el sistema de vot ponderat, i correspondrà a cada municipi un nombre de vots que s'assignarà prenent com a referència l'escala prevista en la legislació de règim electoral general per a la determinació del nombre de regidors que corresponen als municipis, si bé els estatuts, atenent la tipologia poblacional dels municipis que conformen la Mancomunitat, podran, amb caràcter excepcional i justificat degudament, reajustar els vots d'algun o alguns trams de població per a aconseguir una representativitat més gran.  
  
El nombre d'habitants que servirà de base per a l'aplicació d'aquesta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat.  
3. L'elecció dels membres assignats a cada ajuntament, amb l'excepció de l'alcalde, correspondrà al plenari de la corporació mitjançant el sistema de presentació per part dels grups municipals de llistes tancades, i una vegada realitzada la votació es determinarà el nombre de representants corresponents a cada llista mitjançant l'aplicació de la Llei d'Hont establida en la Llei orgànica de règim electoral general.  
  
4. La condició de vocal es perd, excepte en el que preceptua l'article 11.2, per alguna de les causes següents:  
a) Finalització del manament de la corporació.  
b) Pèrdua de la condició de regidor.  
c) Renúncia. En aquest cas, el ple de la corporació afectada ha d'elegir en el termini de 10 dies nou vocal.  
d) Quan l'ajuntament deixe de ser membre de la Mancomunitat, també deixen de ser-ho els seus representants.  
5. Els vocals deixaran de ser-ho, quan queden suspesos de les funcions de regidors.  
6. Les corporacions nomenaran un vocal suplent per cada vocal titular i amb les mateixes prerrogatives.  
  
Article 11. Constitució del Ple de la Mancomunitat  
1. Després de la celebració d'eleccions locals i dins del termini previst per la normativa vigent per a la designació de representants en òrgans col·legiats, les corporacions locals nomenaran el vocal o vocals, titulars i suplents, que els representaran en la Mancomunitat, i en comunicaran el resultat.  
2. Fins a la data de constitució del nou Ple, actuarà en funcions l'anterior.  
3. Una vegada transcorregut el termini per a la designació dels vocals per les entitats locals i dins dels 20 dies següents, tindrà lloc la constitució del nou ple i la designació del president.  
4. Al llarg del període al qual fa referència l'apartat segon, tan sols es podrà dur a terme l'administració ordinària, i en cap cas podran acceptar-se acords per als quals legalment es requerisca una majoria qualificada.  
  
Article 12. Funcions del Ple  
Correspon al Ple de la Mancomunitat:  
a) Elegir i destituir el president.  
b) Controlar i fiscalitzar els òrgans de govern.  
c) Aprovar el reglament orgànic, les ordenances i la resta de disposicions de caràcter general.  
d) Aprovar la plantilla de personal i la relació dels llocs de treball, determinar el nombre i característiques del personal eventual, així com aprovar l'oferta anual d'ocupació pública.  
e) Aprovar les bases de les proves per a la selecció de personal.  
f) La determinació dels recursos propis de caràcter tributari, modificació dels pressuposts i la disposició de despeses en els assumptes de la seua competència i l'aprovació anual de comptes.  
g) Acordar les operacions de crèdit o garantia i concedir quitaments i esperes, així com el reconeixement extrajudicial de crèdits.  
h) L'exercici d'accions administratives i judicials, i la defensa en els procediments incoats contra la Mancomunitat.  
i) L'aprovació de les formes de gestió dels serveis.  
j) Proposar la modificació o reforma dels estatuts.  
k) Aprovar els plans i projectes necessaris per a l'establiment, desenvolupament i gestió de les obres, serveis i activitats previstos com a fins de la Mancomunitat.  
l) Admissió i separació de membres de la Mancomunitat.  
m) Fixar anualment les aportacions econòmiques dels municipis integrants de la Mancomunitat.  
n) Informar l'acord inicial de separació de qualsevol dels seus membres.  
o) Acordar la dissolució de la Mancomunitat i nomenar els vocals de la Comissió Liquidadora, així com l'aprovació de la proposta efectuada per aquesta.  
p) Règim de funcionament de la Comissió de Govern.  
q) Fixar la periodicitat de les sessions plenàries.  
r) Totes aquelles que siguen atribuïdes al Ple per aquests estatuts.  
  
Capítol III  
El president. Funcions  
  
Article 13. El president de la Mancomunitat  
1. El president de la Mancomunitat serà elegit en la sessió constitutiva del ple de la Mancomunitat, entre els vocals designats pels ajuntaments que la integren, per majoria absoluta del nombre legal dels seus membres.  
2. Si cap candidat obté la majoria absoluta en primera votació, es realitzarà una segona votació en la mateixa sessió entre els dos candidats que hagen obtingut el nombre més gran de vots. Resultarà elegit el candidat que obtinga major nombre de vots. En cas d'empat, resultarà elegit el de major edat.  
3. Per a la destitució del president, se seguirà el mateix procediment que l'establit en la legislació vigent per a la destitució de l'alcalde.  
4. La durada del mandat del president coincidirà amb el de les corporacions respectives, qualsevol que siga la data de la designació.  
  
5. El president deixarà de ser-ho:  
a) En perdre la condició de vocal.  
b) Per renúncia al càrrec de president, que haurà de formular per escrit davant el Ple de la Mancomunitat, el qual adoptarà acord de coneixement dins dels 10 dies següents.  
c) Pels mateixos termes que la legislació general estableix sobre procediments i tràmits de les mocions de censura als presidents de les entitats locals  
  
Article 14. Vicepresident o vicepresidents  
El president designarà un o més vicepresidents, que el substituiran per ordre de nomenament en cas d'absència, vacant o malaltia.  
  
Article 15. Funcions del president de la Mancomunitat  
1. Corresponen al president de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i cloure les sessions del Ple, de la Comissió de Govern, i de les de qualsevol altre òrgan mancomunat.  
c) Dirigir, inspeccionar i impulsar els serveis, obres i activitats de la Mancomunitat.  
d) Ordenar pagaments, lliurar els comptes i administrar els fons i béns de la Mancomunitat.  
e) Lliurar anualment els comptes de l'administració del patrimoni.  
  
f) Disposar despeses dins del límit de la seua competència.  
g) Exercir de cap del personal de la Mancomunitat.  
h) Formular el projecte de pressupost de la Mancomunitat.  
i) Contractar obres, serveis i subministraments, sempre que la quantia no excedisca el 5 % dels recursos ordinaris del pressupost ni el 50 % del límit general aplicable a la contractació directa, sempre que no tinga una durada superior a un any i no s'exigisquen crèdits superiors als consignats en el pressupost anual.  
j) Ostentar la representació de la Mancomunitat en tota classe d'actes i negocis jurídics.  
k) Atorgar poders a procuradors, per tal de comparéixer en judici o fora d'aquest.  
l) Visar amb la seua signatura les certificacions que siguen expedides dels actes i documents de la Mancomunitat.  
m) Exercir totes aquelles funcions que calguen per al bon funcionament de la Mancomunitat.  
n) Totes aquelles que la normativa de règim local atribuïsca a l'alcalde per al compliment de les competències que té atribuïdes, així com les no atribuïdes específicament a cap altre òrgan i les que li puga delegar el Ple de la Mancomunitat.  
2. El president pot delegar l'exercici de les seues accions a excepció de les de convocar i presidir les sessions del Ple i la Comissió de Govern i les enumerades en els apartats a, g i k.  
  
Capítol IV  
Funcionament del Ple  
  
Article 16. Funcionament del Ple  
1. El Ple funcionarà en règim de sessions ordinàries, extraordinàries i extraordinàries de caràcter urgent.  
2. El Ple celebrarà una sessió ordinària com a mínim una vegada per semestre, i extraordinària quan així ho decidisca el president o ho sol·liciten, almenys, una quarta part del nombre legal de vocals del Ple.  
En aquest últim cas, la celebració d'aquest no podrà retardar-se més de dos mesos després de feta la sol·licitud.  
  
Article 17. Règim de sessions  
1. Les sessions del Ple es convocaran almenys amb cinc dies hàbils d'antelació. En la citació es farà constar l'ordre del dia.  
2. El Ple es constitueix vàlidament amb l'assistència d'un terç del nombre legal dels seus membres.  
3. En tot cas, es requereix l'assistència del president i del secretari de la Mancomunitat, o de qui legalment els substituïsca.  
Article 18. Règim d'aprovació d'acords  
1. Els acords del Ple s'adopten, per regla general, per majoria simple dels membres presents. Existeix majoria simple quan els vots afirmatius en són més que els negatius.  
2. És necessari el vot favorable de la majoria absoluta del nombre legal dels membres del Ple per a l'adopció d'acords en les matèries següents:  
a) Destitució del president.  
b) Fixar anualment les aportacions econòmiques dels municipis integrants de la Mancomunitat establides en l'article 25 dels estatuts.  
  
c) Acordar la modificació dels estatuts així com l'adhesió de nous membres, després dels tràmits escaients.  
d) Acordar la dissolució de la Mancomunitat, després dels tràmits escaients, i nomenar els vocals membres de la Comissió Liquidadora així com l'aprovació de la proposta efectuada per aquesta.  
e) Aprovació d'ordenances i tarifes de caràcter general que afecten els usuaris dels serveis.  
f) Concertar crèdits.  
g) L'assumpció dels nous serveis previstos en els articles corresponents.  
h) Determinar la forma de gestió dels serveis.  
i) Qualsevol altra matèria que així es dispose en aquests estatuts.  
  
Article 19. Règim jurídic dels actes  
1. Els actes dels diferents òrgans de la Mancomunitat emesos en l'àmbit de les seues competències, posaran com a regla general, fi a la via administrativa.  
2. Els municipis integrants de la Mancomunitat estaran vinculats als acords adoptats en el compliment dels seus fins pels seus òrgans de govern. En els supòsits previstos en els presents estatuts o, si s'escau, en la legislació de la Comunitat Autònoma Valenciana, per ala quals s'exigisca la ratificació pels plenaris dels ajuntaments afectats, serà necessari que complisca aquest requisit.  
3. Al municipi seu de la Mancomunitat hi haurà un registre general d'entrada i eixida de documents. Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
Per tal de facilitar als residents en els municipis membres de la Mancomunitat la presentació de documents relacionats amb aquesta, els ajuntaments respectius rebran tota instància, escrit o document adreçat a qualsevol dels òrgans de la Mancomunitat i dins de les vint-i-quatre hores següents els cursaran directament a l'òrgan corresponent.  
  
  
TÍTOL III  
Del personal  
  
Capítol I  
Funcionaris amb habilitació de caràcter nacional  
  
Article 20. Funcionaris amb habilitació de caràcter nacional  
1. La funció pública de Secretaria, que comprén la fe pública i l'assessorament legal preceptiu, així com el control i la fiscalització, la intervenció de la gestió economicofinancera i pressupostària, i la comptabilitat, tresoreria i recaptació seran encomanades a funcionaris amb habilitació de caràcter nacional i es cobriran amb el personal del qual disposen els ajuntaments integrants.  
2. Fins que siguen creades aquestes places, les funcions esmentades seran realitzades pels funcionaris dels ajuntaments adherits que ostenten aquest caràcter, nomenats pel ple de la Mancomunitat d'acord amb la normativa específica de l'Administració de l'Estat.  
3. En cas de vacant, una vegada creades les places, el procediment d'incorporació serà similar al previst a la resta de les entitats locals.  
  
  
  
Capítol II  
Funcionaris propis de la Mancomunitat  
  
Article 21. Funcionaris propis de la Mancomunitat  
1. La resta del personal de la Mancomunitat serà seleccionat mitjançant els sistemes d'oposició, concurs i concurs oposició, respectant en tot cas els principis constitucionals de publicitat, mèrit i capacitat.  
  
2. Fins a la provisió de places convocades, aquestes les podran cobrir interinament o amb personal laboral de caràcter temporal, d'acord amb les seues funcions, les persones que, respectant els principis assenyalats en darrer paràgraf, siguen seleccionades oportunament.  
3. Les places vacants es trauran a oferta d'ocupació pública en el primer trimestre de cada any.  
4. El nomenament i règim del personal eventual, si s'escau, serà idèntic al que es preveu per a les corporacions locals en la legislació vigent.  
5. En les bases del personal per als aspirants a les diferents places que es convoquen, a més dels requisits que reglamentàriament es determinen, es requerirà la titulació corresponent, expedida per l'autoritat acadèmica competent, que en podrà declarar també l'equivalència.  
  
  
TÍTOL IV  
Règim econòmic  
  
Capítol I  
Dels recursos econòmics de la Mancomunitat  
  
Article 22  
La hisenda de la Mancomunitat estarà constituïda pels recursos següents:  
a) Ingressos de dret privat.  
b) Taxes i preus públics.  
c) Contribucions especials per a la realització d'obres públiques o per a l'establiment o ampliació dels serveis públics de la seua competència.  
d) Participació en els tributs de la Comunitat Valenciana en els termes que s'establisquen en la legislació específica.  
e) Subvencions i altres ingressos de dret públic.  
f) Operacions de crèdit mitjançant la contractació de préstecs o crèdits concertats en aplicació de la legislació vigent per a les entitats locals.  
g) Multes.  
h) Aportacions dels municipis mancomunats.  
i) Totes aquelles formes d'ingressos previstes en la legislació de règim local per a les mancomunitats de municipis.  
  
Article 23. Establiment d'ordenances fiscals  
1. Per a la imposició, l'exacció, la liquidació i el cobrament dels recursos enumerats en l'article anterior, la Mancomunitat aprovarà les ordenances fiscals corresponents als distints serveis, i aquestes ordenances tindran força obligatòria en tots els municipis que la integren una vegada hagen sigut aprovades.  
2. Correspondrà als municipis facilitar a la Mancomunitat tota la informació que calga per a la formació de padrons, altes, baixes i altres modificacions referides als contribuents afectats pels distints serveis que constituïsquen els fins regulats en els articles anteriors.  
  
3. La Mancomunitat podrà, en tot moment, pels seus propis mitjans, comprovar la veracitat i l'exactitud de les dades a què fa referència el número anterior.  
4. Per a l'establiment o la modificació dels preus públics la Mancomunitat s'ha d'ajustar a les regulacions de la legislació vigent.  
  
  
Article 24. Aportacions dels municipis  
1. Les aportacions dels municipis integrants de la Mancomunitat, les fixarà anualment per a cada exercici econòmic el Ple de la Mancomunitat amb el quòrum de majoria absoluta del nombre legal dels seus membres, i seran els següents:  
a) Quota inicial única. Per tal d'atendre les despeses generals d'administració de la Mancomunitat; aquesta quota s'exigirà a tots els municipis que la integren s'hi adherisquen o no a la totalitat de les seues finalitats i utilitzen o no els seus serveis, i es fixarà en proporció al nombre d'habitants de dret de cada municipi d'acord amb la darrera rectificació del Padró municipal d'habitants. Aquesta quota serà d'1 euro per habitant.  
b) Quota complementària. En funció de l'ús que cada municipi realitze dels serveis que es presten mancomunadament. Per a la determinació d'aquesta quota podran aplicar-se els mòduls següents:  
- Nombre d'habitants de dret.  
- Nombre d'habitatges.  
- Volum del pressupost.  
- Base imposable sobre els béns immobles.  
- Consum realment efectuat del servei.  
- Qualsevol altre que acorde el ple amb la majoria prevista en el paràgraf primer d'aquest article.  
Aquests mòduls es podran aplicar de forma aïllada o conjunta.  
c) Quota extraordinària o derrama sobre les despeses extraordinàries d'acord amb les bases que aprove, amb aquesta finalitat, el Ple de la Mancomunitat.  
2. Les aportacions municipals tindran el caràcter de despeses obligatòries de pagament preferent, mancomunat i no subsidiari.  
  
Article 25  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retarde en el pagament de la quota més d'un trimestre, el president en requerirà el pagament en el termini de 20 dies.  
Una vegada transcorregut aquest termini sense haver-se fet efectiu el deute, el president podrà sol·licitar dels òrgans de l'Administració central, autonòmica o provincial, la retenció de les quotes pertinents a càrrec de les quantitats que per qualsevol concepte siguen liquidades a favor de l'ajuntament deutor amb la finalitat de ser entregades a la Mancomunitat.  
2. Aquesta retenció és autoritzada expressament pels ajuntaments mancomunats en el moment de l'aprovació d'estatuts, sempre que s'acompanye amb la certificació de descobert reglamentària en cada cas.  
  
3. El manteniment reiterat en situació de deutor a la Mancomunitat per part d'una Entitat Local serà causa suficient per a dur-ne a terme la separació definitiva. Les quantitats endeutades i les despeses que se'n deriven podran reclamar-se de conformitat amb els apartats 1 i 2 d'aquest article. Per a la separació definitiva serà imprescindible l'acord del Ple de la Mancomunitat per majoria absoluta i ratificació, almenys, per un nombre de les entitats mancomunades, excepte aquella que siga objecte de separació.  
  
Capítol II  
Del pressupost  
  
Article 26. El pressupost de la Mancomunitat  
1. La Mancomunitat aprovarà anualment un pressupost de conformitat amb el que disposa la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que com a màxim poden reconéixer i dels drets de venciment o que es previnguen realitzar al llarg de l'exercici econòmic corresponent.  
3. S'inclouran en el pressupost les inversions que es pretenguen realitzar, així com les fonts de finançament.  
  
Capítol III  
Del patrimoni  
  
Article 27. El patrimoni de la Mancomunitat  
1. El patrimoni de la Mancomunitat estarà integrat per tota classe de béns, drets i accions que legítimament adquirisca, bé en el moment de la constitució o amb posterioritat. A l'efecte haurà d'elaborar-se un inventari de conformitat amb el que estableixen les disposicions vigents en la matèria i rectificar-lo anualment.  
2. La participació de cada entitat mancomunada en aquest patrimoni es fixarà tant inicialment, com a partir d'aquest moment en funció del nombre d'habitants de dret de cada entitat d'acord amb el darrer Padró. No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
  
TÍTOL V  
Vigència, modificació d'estatuts  
 i dissolució de la Mancomunitat  
  
Capítol I  
Vigència de la Mancomunitat  
  
Article 28  
La Mancomunitat es constitueix per temps indefinit.  
  
Capítol II  
Modificació dels estatuts  
  
Article 29. Modificació dels estatuts  
1. El procediment de modificació dels estatuts de la Mancomunitat es durà a terme per un procediment semblant al de la seua constitució, d'acord amb el que s'estableix en la Comunitat Autònoma Valenciana, si s'escau, i s'ajustarà a les regles següents:  
a) Acord del Ple de la Mancomunitat en què propose la modificació per majoria absoluta dels estatuts.  
b) El projecte serà sotmés a informació pública durant un termini mínim d'un mes, i s'exposarà l'anunci en el Diari Oficial de la Generalitat Valenciana (DOGV), i en els taulers d'anuncis dels municipis mancomunats.  
c) Informe preceptiu de la Diputació de Castelló i de l'òrgan de la Generalitat Valenciana competent en Administració local.  
d) Aprovació pels respectius plens dels municipis mancomunats.  
  
e) Resolució pel Ple de la Mancomunitat de les al·legacions, si s'escau, presentades i aprovació definitiva.  
2. Una vegada finalitzada la tramitació definitiva, es lliurarà a l'òrgan de la Generalitat Valenciana competent en matèria d'Administració local perquè efectue el control de legalitat corresponent, dicte resolució respecte d'això i done publicitat als estatuts, mitjançant la publicació d'aquests en el DOGV.  
  
Capítol III  
Adhesió a la Mancomunitat  
  
Article 30. Adhesió a la Mancomunitat  
1. Per a la incorporació a la Mancomunitat d'un nou municipi, serà necessari que assumisca les obligacions que es desprenen dels presents estatuts, i en qualsevol cas:  
a) El vot favorable de la majoria absoluta dels membres de la corporació interessada i la sol·licitud d'adhesió posterior a la Mancomunitat.  
  
b) El vot favorable de la majoria absoluta dels vots del Ple de la Mancomunitat a l'acceptació de l'adhesió.  
c) La incorporació de nous municipis a la Mancomunitat requerirà el mateix tràmit que la modificació dels estatuts detallada en l'article 30.  
  
2. L'aportació inicial dels municipis incorporats a la Mancomunitat, amb posterioritat a la constitució, estarà determinada:  
a) Per l'índex de patrimoni de la Mancomunitat per habitant, multiplicat pel nombre d'habitants de dret de l'entitat que sol·licita la inclusió.  
b) Aportarà també la part proporcional que li corresponga del patrimoni concret assignat al servei individualitzat en què s'integre el municipi, tenint en compte els valors de ponderació de l'adquisició i que s'han d'aplicar al Municipi que sol·licita la inclusió. En cas de no existir aquest patrimoni, aportarà la quota resultant de multiplicar la quantitat a què es refereix l'apartat de l'article 25, pel nombre d'habitants de dret del municipi i per un nombre d'anys que no podrà ser superior a cinc. La quota resultant d'aquesta valoració, haurà de ser exigida en el moment de la incorporació de l'entitat local la Mancomunitat.  
3. Així mateix, haurà d'aportar totes les despeses que s'originen amb motiu de la seua inclusió en la Mancomunitat.  
  
Capítol IV  
Separació de municipis de la Mancomunitat  
  
Article 31. Separació de municipis de la Mancomunitat  
1. Qualsevol dels ajuntaments membres podrà separar-se voluntàriament de la Mancomunitat, amb la liquidació prèvia dels deutes pendents.  
2. El procediment haurà de seguir els tràmits següents:  
a) Acord inicial del ple de l'ajuntament interessat, adoptat pel vot favorable de la majoria absoluta dels membres, pel qual se sol·licite la separació, i que s'expose al públic l'acord esmentat, durant un termini mínim de quinze dies, en els taulers d'anuncis dels ajuntaments membres i en el de la Mancomunitat, i que es publique en el DOGV.  
  
b) Informe del Ple de la Mancomunitat. Aquest informe no és vinculant de conformitat amb l'article 36.4 del Reial decret 1960/1986, Reglament de població i demarcació territorial.  
c) Informe preceptiu de l'òrgan de la Generalitat Valenciana competent en matèria d'Administració local.  
d) Acord definitiu del ple de l'ajuntament interessat, adoptat per majoria absoluta del nombre legal dels seus membres.  
e) El Ple de la Mancomunitat es quedarà assabentat, si s'escau, de la separació aprovada, sense perjudici de la liquidació econòmica que siga procedent per l'aplicació de l'article 23.  
  
Article 32. Liquidació econòmica dels municipis separats  
1. La separació d'una o diverses entitats locals requerirà que aquestes abonen prèviament els deutes pendents amb la Mancomunitat. També, una vegada produïda la separació, aquesta obligarà el ple de la Mancomunitat a la liquidació dels deutes pendents de la Mancomunitat amb les entitats locals.  
  
Article 33. Causes de la dissolució de la Mancomunitat  
La Mancomunitat es dissoldrà per algun dels motius següents:  
  
a) Per desaparició del fi per al qual fou creada.  
b) Quan així ho acorde el Ple de la Mancomunitat i els ajuntaments mancomunats amb el vot favorable de la majoria absoluta del nombre legal dels seus membres.  
c) Perquè la prestació dels serveis objecte d'aquesta, la duguen a terme l'Estat o la Comunitat Autònoma Valenciana, mitjançant l'absorció de les competències municipals respectives.  
  
Capítol V  
Procediment de dissolució de la Mancomunitat  
  
Article 34. Procediment de dissolució de la Mancomunitat  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en el qual manifesten aquest propòsit, i caldrà perquè siga vàlid la majoria absoluta de vots del nombre legal dels seus membres.  
2. A la vista dels acords municipals, el Ple de la Mancomunitat, en el termini dels trenta dies següents a la recepció de la comunicació d'aquests, nomenarà una comissió liquidadora, composta pel president i almenys quatre vocals.  
A més s'integraran, per tal d'acomplir les funcions assessores, el secretari i també l'interventor, si existeixen. Podrà igualment convocar a les reunions experts determinats, tan sols amb la finalitat d'escoltar la seua opinió o preparar informes o dictàmens en temes concrets de la seua especialitat.  
3. La Comissió, en un termini no superior a tres mesos, farà un inventari de béns, serveis i drets de la Mancomunitat; en xifrarà els recursos, càrregues i dèbits i farà la relació del personal, i més tard proposarà al ple de l'entitat la distribució o integració oportunes d'aquests en els ajuntaments mancomunats, tenint en compte les mateixes dades que s'hagen fet servir per a la formació del patrimoni.  
També assenyalarà el calendari d'actuacions liquidadores, que no excedirà els sis mesos.  
4. La proposta, per tal de ser aprovada vàlidament, requerirà el vot favorable de la majoria absoluta dels membres del ple de l'entitat. Una vegada aprovada, la proposta serà vinculant per als ajuntaments mancomunats.  
5. En tot cas, una vegada verificada la integració del personal en les respectives municipalitats, seran respectats tots el drets de qualsevol ordre o naturalesa que aquest tinga en la Mancomunitat.  
  
  
DISPOSICIONS ADDICIONALS  
  
Primera  
La relació de municipis esmentada en l'article 1, apartat 2, s'entén sense perjudici del resultat de l'acord plenari dels municipis respectius sobre l'aprovació dels estatuts i adhesió a la Mancomunitat. No s'integraran aquells municipis que no s'hagen adherit a la Mancomunitat mitjançant l'acord dels plenaris respectius.  
  
  
Segona  
Atés que aquesta és una mancomunitat plurifuncional, en la qual no tots els municipis membres poden haver delegat en la Mancomunitat tots els fins previstos en els estatuts, i a l'efecte de determinar les majories en les votacions en assumptes referits a fins no prestats en tots els municipis membres que requerisquen una majoria qualificada, es tindran en compte els vots efectuats pels representants dels ajuntaments que hagen encarregat la gestió a la Mancomunitat, i la resta dels vocals tindran veu però no vot.  
  
  
DISPOSICIONS TRANSITÒRIES  
  
Primera  
Dins del termini següent a l'aprovació definitiva dels estatuts, les corporacions mancomunades designaran els representants que els corresponguen, i hauran de comunicar el nom i el domicili d'aquests a la Secretaria de l'Assemblea Constituent.  
  
Segona  
L'Assemblea Constituent, en el mateix termini, convocarà a tots els representants de les entitats mancomunades amb l'única finalitat de constituir el Ple i nomenar el que serà president de la Mancomunitat, actuarà de secretari qui ho siga on se celebre la sessió.  
  
Tercera  
El president de la Mancomunitat, en el termini d'un mes, comptador de la seua elecció en la sessió constitutiva, sol·licitarà la inscripció de la Mancomunitat en el Registre d'Entitats Locals en compliment del Reial decret 382/1986. Així mateix, el president comunicarà, en el mateix termini, les modificacions que es produïsquen en les dades inscrites, i la cancel·lació registral quan la Mancomunitat s'extingisca de conformitat amb la legislació vigent.  
  
Quarta  
En tant que la Mancomunitat no tinga seu pròpia, s'ubicarà en l'ajuntament del municipi del president.  
  
  
DISPOSICIONS FINALS  
  
Primera  
En allò no previst per aquests estatuts, serà d'aplicació el que s'estableix en la legislació per a les entitats locals.  
  
Segona  
Aquest estatut entrarà en vigor l'endemà de la publicació completa publicat en el DOGV i continuarà vigent fins a la modificació o derogació expressa.